ddrg/super_eurlex huggingface dataset:
SKRIFTLIG FORESPØRGSEL E-0918/98

af Honório Novo (GUE/NGL) til Kommissionen

(26. marts 1998)

Om: EF-støtte til virksomheden Yazaki Saltano de Portugal

Yazaki Saltano de Portugal, der fremstiller elektriske komponenter til biler og har hovedsæde i Estrada da Rainha, Praia da Granja, Vila Nova de Gaia, er en japansk virksomhed. Den etableredes i Portugal for 10 år siden og har en arbejdsstyrke, som i 1996 nåede op over 7.000 mand.

Jeg formoder, at EF - enten via den første eller den anden fællesskabsstøtteramme - har medfinansieret etableringen og/eller udbygningen og moderniseringen af denne virksomhed.

Vil Kommissionen i den forbindelse oplyse følgende:

Har Yazaki Saltano de Portugal modtaget EF-støtte? Over hvilket eller hvilke program(mer)? Hvilke delbeløb eller samlede beløb er der ydet? Hvilke generelle kontraktmæssige forpligtelser har virksomheden påtaget sig for at kunne få den pågældende EF-støtte?

Svar afgivet på Kommissionens vegne af Monika Wulf-Mathies

(15. maj 1998)

Ifølge oplysninger fra medlemsstaten er der ikke ydet støtte til denne virksomhed inden for nogen af de to EF-støtterammer for Portugal.
SKRIFTLIG FORESPØRGSEL E-1339/98

af Allan Macartney (ARE) til Kommissionen

(29. april 1998)

Om: Tab af markedsandele i turistsektoren

Er Kommissionen klar over, at Europas andel i verdensmarkedet for turisme, som er den industri, hvor den største ekspansion finder sted, som helhed er faldende?

Hvad agter Kommissionen at foretage sig for at sikre, at der i højere grad fokuseres på foranstaltninger, der sigter på fremskaffelse af flere tilbud i og uden for turistsæsonen, større tilskud til områder med alvorlige sæsonbetonede problemer samt beskæftigelsesydelser til videreuddannelse af højt kvalificeret personale i vintermånederne?

Svar afgivet på Kommissionens vegne af Christos Papoutsis

(15. juni 1998)

Kommissionen er klar over, at Europas andel af verdensmarkedet for turisme, hvad angår antallet af turister fra tredjelande og indtægterne fra disse turister, er faldende, og at den europæiske turismes betydning i forbindelse med den internationale handel med tjenesteydelser bliver stadig større.

I 1996 forelagde Kommissionen et forslag for Rådet om et flerårigt program(1) ("Philoxenia"), der har til formål at fremme den europæiske turismes kvalitet og konkurrenceevne og dermed bidrage til vækst og beskæftigelse. De foreslåede foranstaltninger skulle muliggøre en mere effektiv håndtering af de problemer, der er forbundet med den europæiske turismes sæsonmæssige udsving. Hvad disse udsving betyder for beskæftigelse og uddannelse, er et af de emner, der vil blive taget op i den højtstående arbejdsgruppe om turisme og beskæftigelse, som Kommissionen har nedsat for nylig. Denne arbejdsgruppe vil aflægge sin rapport og fremsætte anbefalinger til Kommissionen inden oktober 1998.

Fællesskabet søger i øvrigt at hjælpe de regioner, der i for høj grad er afhængige af turisterhvervets sæsonprægede karakter, via strukturelle foranstaltninger. Det støtter deres bestræbelser på diversificering, for eksempel ved at sætte fokus på kulturarven og fremme kvalitetsprodukter, der kan sælges hele året, hvilket opmuntrer til en alternativ økonomisk udvikling.

(1) EFT C 222 af 31.7.1996. - EFT C 13 af 14.1.1997.
SKRIFTLIG FORESPØRGSEL E-1358/98

af Lis Jensen (I-EDN) til Kommissionen

(7. maj 1998)

Om: Guldminen på øen Lihir i Papua Ny Guinea

I juli 1996 meddelte EIB, at den vil yde et samlet lån på 46 mio ecu til guldminen på øen Lihir i Papua Ny Guinea. I løbet af 30 års drift vil der blive udvundet 104 mio tons malmreserver, hvilket vil producere 341 mio tons overskydende sten. Den overskydende stenmængde vil blive dumpet i den nærliggende Lousiana-havn på østkysten af øen Lihir. Mineselskabet Rio Tinto bruger en cyanidudvaskningsproces i åbent brud, som generelt er kendt for at være meget forurenende. I løbet af minens levetid produceres der 89 mio tons giftige slagger. Slaggerne vil blive behandlet, men rensevandet bliver også ført ud i et dybtliggende undersøisk udløb. Metalrester i rensevandet vil omfatte kobber, arsen, cadmium, bly, krom og kviksølv.

Selskabet American Overseas Private Investment Corporation nægtede at indgå en forsikringsaftale til dækning af politisk risiko i 1995 som følge af ovennævnte konsekvenser for miljøet. Mineselskabets fremgangsmåde overholder ikke de amerikanske normer for bortskaffelse af affald.

1. Hvilke miljønormer anvendte EIB, da den vurderede guldmine-projektet på øen Lihir?

2. Overholder guldmine-projektet på Lihir EIB's miljønormer?

3. Da projektet allerede er i gang, hvordan vil EIB da overvåge de miljømæssige virkninger, og hvilke kriterier anvender EIB, såfremt overvågningen foretages?

4. Hvad er EIB's politik og praksis for integrering af overholdelse af multilaterale aftaler i finansieringskriterierne for projektforslag?

5. Hvordan tog EIB hensyn til de principper og den praksis, der omtales i FN's K:Euterpe' havretskonvention (ikrafttrædelsesdato den 16. november 1994) navnlig vedrørende del XII, artikel 194, stk.1, og artikel 196, stk. 1, da den besluttede at yde bistand til guldmine-projektet på øen Lihir?

Svar afgivet på Kommissionens vegne af Yves-Thibault de Silguy

(25. juni 1998)

Ved vurderingen af Lihir-projektet i Papua Ny Guinea anvendte Den Europæiske Investeringsbank (EIB) sine sædvanlige miljøstandarder, der findes i den miljøpolitiske erklæring. Ud fra disse opfylder projektet alle såvel nationale som internationale relevante anerkendte krav (særlig de krav, der stilles af Australiens og De Forenede Staters miljøbeskyttelsesagenturer) og følger den bedst opnåelige og gennemprøvede miljøpraksis. Projektet er også i overensstemmelse med De Forenede Nationers havretskonvention, som Papua Ny Guinea har tiltrådt.

EIB-finansierede projekter skal være i overensstemmelse med disse internationale aftaler, som værtslandet har tiltrådt. Dette lands behørige myndighed er formelt ansvarlig for, at sådanne aftaler overholdes. I tilfældet Lihir var tilskud til miljøplanen betinget af, at den blev underkastet, godkendt af og tilsluttet et miljøstyrings- og overvågningsprogram med vidtstrakte krav om indberetninger til de forskellige myndigheder i Papua Ny Guinea. Ud fra disse og andre oplysninger skal iværksætteren jævnligt indsende beretninger, herunder om uafhængige undersøgelser, til EIB. Disse krav er blevet overholdt.
SKRIFTLIG FORESPØRGSEL E-1170/98

af Graham Watson (ELDR) til Kommissionen

(29. april 1998)

Om: Den almindelige luftfart

Agter Kommissionen i betragtning af, at antallet af flyvepladser, der står til rådighed for den almindelige luftfart, er faldende, at foretage en feasibility-undersøgelse vedrørende satellitlufthavne, som kunne bygges inden for EU med henblik på at imødekomme den voksende efterspørgsel og vækst inden for den almindelige luftfart?

Samlet svar

afgivet på Kommissionens vegne af Neil Kinnock på skriftlige forespørgslerE-1168/98 og E-1170/98

(10. juni 1998)

Der findes ingen fællesskabslovgivning vedrørende faciliteter for almenflyvning på flyvepladser, og de nationale og lokale myndigheder må derfor træffe de foranstaltninger de anser for hensigtsmæssige for sådanne faciliteter. Kommissionen har forståelse for presset på almenflyvningen og dennes flyvepladser, men mener, at en indgriben på indeværende tidspunkt ville være uheldig på grund af subsidiaritetsprincippet.

Mens Kommissionen ikke har planer om at foretage gennemførlighedsundersøgelser om eventuelle "satellitlufthavne" til almenflyvning, er den dog i regelmæssig kontakt med forretningsflyvningssektoren med henblik på at sikre, at denne sektors stemme også høres og at der tages behørigt hensyn til dens interesser.
SKRIFTLIG FORESPØRGSEL E-1062/98

af Glyn Ford (PSE) til Kommissionen

(6. april 1998)

Om: Anvendelse og salg af laser pens/pointers

Overvejer Kommissionen ved hjælp af lovgivning at gribe ind over for anvendelse af laser pens/pointers. Findes der en forordning, som forbyder salg af klasse 3 og 4 laser produkter som defineret ved BSEN 60825-1 1994?

Svar afgivet på Kommissionens vegne af Emma Bonino

(25. maj 1998)

Direktiv 92/59/EØF om produktsikkerhed i almindelighed(1) gælder også for laserpens/pointers. Dette direktiv pålægger medlemsstaterne at vedtage de nødvendige foranstaltninger for at garantere, at kun sikre produkter markedsføres i Fællesskabet (art. 2, b). Det er således i første række medlemsstaterne, det påhviler at gribe ind over for produkter, der udgør en fare for forbrugerne, ved at vedtage de nødvendige foranstaltninger, herunder eventuelt tilbagetrækning af produktet fra markedet.

Kommissionen har for nylig inden for rammerne af det alarmsystem, der er fastsat i artikel 8 i direktiv 92/59/EØF, modtaget fem hastemeddelelser om foranstaltninger, der er truffet mod laserpens/pointers. I overensstemmelse med den fastsatte procedure udsendte Kommissionen hurtigst muligt disse informationer til de myndigheder, der har ansvaret for beskyttelsen af forbrugernes sundhed og sikkerhed i medlemsstaterne, for at de hver især kunne træffe de nødvendige foranstaltninger. I henhold til direktivet kan Kommissionen nemlig kun gribe ind mod produkter, der udgør en umiddelbar og alvorlig fare, hvis medlemsstaterne anmoder den om det, og kun under overholdelse af de forskellige betingelser, der er fastsat i artikel 9 og 11 i direktivet.

I forhold til de produkter, der er defineret ved standard BSEN 60825-1, har de medlemsstater, der har indsendt meddelelser til Kommissionen, truffet visse nationale foranstaltninger, hvis rækkevidde kan variere. Frankrig har således ved dekret standset produktion, import og markedsføring og har anmodet om tilbagetrækning af laserpointere i klasse 3 eller derover, og Tyskland har truffet lignende foranstaltninger. Andre medlemsstater overvejer i øjeblikket, hvilke foranstaltninger de skal træffe, og har endnu ikke meddelt Kommissionen deres hensigter i så henseende.

Da denne problematik er ny, vil Kommissionen følge den fremtidige udvikling på nært hold, herunder de foranstaltninger, medlemsstaterne træffer inden for rammerne af direktivet om produktsikkerhed i almindelighed, for at følge med i, om der sikres et højt beskyttelsesniveau og sikkerhed i forbindelse med disse produkter i hele Fællesskabet.

(1) EFT L 228 af 11.8.1992.
SKRIFTLIG FORESPØRGSEL E-1835/98

af Robin Teverson (ELDR) til Kommissionen

(12. juni 1998)

Om: EU-støttede udviklingsprojekter

Kommissionen bedes venligst tilvejebringe information om tidligere og igangværende EU-støttede udviklingsprojekter i Afrika, hvori indgår hjælp til folk, der lider af hiv/aids. Kommissionen bedes ligeledes angive, hvilke beløb der gives til disse projekter.

Svar afgivet på Kommissionens vegne af João de Deus Pinheiro

(24. juni 1998)

Fællesskabet har siden 1987 ydet omkring 200 millioner ECU i støtte til forskellige foranstaltninger til bekæmpelse af HIV/AIDS i mere end 90 udviklingslande og til forskellige regionale og internationale initiativer. Hertil kommer den støtte der er ydet via særlige tildelinger og programmer, bl.a. via budgetkontoen for finansiering af NGO'er og via Fællesskabets forskningsprogram.

Fællesskabet har ydet finansstøtte inden for mange forskellige strategisk vigtige sektorer, blandt andet til forebyggende foranstaltninger, sundhedspleje, uddannelse, kapacitetsforbedrende foranstaltninger, samt faglig bistand. Fællesskabet har ydet støtte i de fleste verdensdele, og har samarbejdet med mange forskellige partnere i de seneste ti år. Udgangspunktet for Fællesskabets program for bekæmpelse af HIV/AIDS i udviklingslandene er en række indbyrdes sammenhængende målsætninger og principper, der er bestemmende for, hvilken støtteform der vælges. De er nærmere fastlagt i Rådets forordning (EF) 550/97 af 24. marts 1997 vedrørende bekæmpelse af HIV/AIDS i udviklingslandene(1). Den årlige redegørelse for afviklingen heraf forventes at foreligge snarest.

(1) EFT L 85 af 27.3.1997.
SKRIFTLIG FORESPØRGSEL E-0777/98

af Christian Rovsing (PPE) til Kommissionen

(18. marts 1998)

Om: Synsprøver for erhvervschauffører

Mener Kommissionen, at det er i overensstemmelse med hensigten bag EU-direktivet om synsprøver for erhvervschauffører, at en 48 - årig chauffør, der hidtil uden problemer har kunnet opnå ret til dansk erhvervskørekort, i henhold til direktivet kan miste retten til fornyelse, uden at der lægeligt kan påvises nogen form for ændring af den pågældendes synsevne siden seneste udstedelse, og er det i øvrigt Kommissionens vurdering, at de nationale myndigheder har mulighed for at skelne mellem fornyelse af eksisterende erhvervskørekort og udstedelse af nye i forbindelse med forvaltningen af direktivets bestemmelser.

Svar afgivet på Kommissionens vegne af Neil Kinnock

(15. maj 1998)

Vedrørende udstedelse og fornyelse af kørekort i forbindelse med minimumskravene for synsevne, vil Kommissionen gerne henvise det ærede medlem til dens svar på skriftlig forespørgsel P-2880/97 fra fr. Eva Kjer Hansen(1) og P-1278/97 fra fr. Lis Jensen(2).

Det ærede medlems opmærksomhed henledes især på, at ét af formålene med Rådets direktiv 91/439/EØF(3) har været at fjerne de nationale forskelle med hensyn til krav forbundet med førebeviser.

I sit oprindelige forslag til dette direktiv i 1988(4) fremsatte Kommissionen forslag om en særlig bestemmelse vedrørende de såkaldte "hævdvundne rettigheder" med det formål at gøre det muligt for de nuværende indehavere af kørekort at blive undtaget fra de nyere og strengere krav, helt i tråd med, hvad det ærede medlem her har foreslået. Dog forkastede Rådet denne særlige klausul ved sin vedtagelse af direktivets endelige ordlyd.

Der findes bestemmelser med henblik på eventuel ændring af de lægelige krav, der er nedfældet i direktivet. Det bør dog herunder bemærkes, at der på et møde for nylig i udvalget vedrørende kørekort, som er nedsat i medfør af direktiv 97/26/EF(5), og som har bemyndigelse til at tilpasse bilag II og III til Rådets direktiv 91/439/EØF til den videnskabelige og tekniske udvikling, ikke var enighed om at tilpasse punkt 6.3. om synsevne eller at indføre bestemmelser om eventuelle hævdvundne rettigheder.

(1) EFT C 117 af 16.4.1998.

(2) EFT C 373 af 9.12.1997.

(3) EFT L 237 af 24.8.1991.

(4) KOM(88) 705 endelig udg.

(5) EFT L 150 af 7.6.1997.
SKRIFTLIG FORESPØRGSEL E-1639/98

af Cristiana Muscardini (NI) til Kommissionen

(29. maj 1998)

Om: Tematiske diskussionsgrupper på internet

Diskussionsgrupperne på internet består af personer, som vedtager at behandle et bestemt emne, hvor de anmoder andre brugere om at deltage, ved at de indskriver sig og meddeler, at de ønsker at deltage. Der stemmes heerom af den persongruppe, som på det tidspunkt fungerer som myndighed, indsat af Telecom Forskningscentret (CSELT) det elektroniske center ved universitetet i Pisa, SERRA, universitetskonsortiet i Lombardia for automatisk tekstbehandling, CILEA og andre.

Denne myndighed, som fungerer i praksis og ikke via en retsforskrift, synes desværre ikke at udvise større objektivitet.

En gruppe italienske borgere, som beskæftiger sig med emigrationssektoren, CTIM, havde besluttet at gennemføre en drøftelse om italiensk emigration i verden og havde med henblik herpå forelagt en officiel anmodning fra GCN-gruppen, som fungerede som myndighed.

Denne anmodede CTIM om at få tilsagn fra 75 brugere, der havde ønsket at deltage i diskussionsforumet. Der kunne opnås 127 tilsagn, men CTIM nægtedes tilladelse på grund af procedurefejl. Dette kunne imidlertid ikke påvises og er aldrig blevet nærmere defineret.

Kan Kommissionen oplyse følgende:

1. om den agter at intervenere med hensyn til oprettelse af diskussionsgrupper gennem udarbejdelsen af et direktiv om nedsættelse af en officiel myndighed?

2. om den agter at henvende sig til GCN, som på særlig måde forvalter diskussionsgrupperne på internet i Italien?

3. om den agter at udarbejde et direktiv om nedsættelsen af en myndighed, der tager hensyn til retssikkerhed og sikkerheden for så vidt angår referencenormer?

Svar afgivet på Kommissionens vegne af Martin Bangemann

(29. juni 1998)

Det er Kommissionens opfattelse, at sagen ligger uden for dens kompetence.
SKRIFTLIG FORESPØRGSEL E-1080/98

af Jean-Antoine Giansily (UPE) til Kommissionen

(7. april 1998)

Om: Forlængelse af de eksisterende forordninger om undtagelsesbestemmelser for visse kategorier

Den konference, som GD IV afholdt den 6. og 7. oktober 1997 med henblik på høring af de kredse, der er berørt af grønbogen om vertikale begrænsninger af EU's konkurrencepolitik (KOM(96) 0721), synes ikke at have ført til ret klare konklusioner.

Ville Kommissionen ikke efter afholdelsen heraf finde det rimeligt simpelthen at forlænge undtagelsesforordningerne for de eksisterende kategorier i ca. 15 år?

På et tidspunkt, hvor Maastricht-traktaten pålægger medlemsstaterne og borgerne budgetbegrænsninger, kunne en sådan politik ikke medføre nogle driftsbesparelser inden for Europa-Kommissionen samtidig med, at virksomhederne slipper for bureaukratiske procedurer i forbindelse med bekendtgørelse af kontrakter?
SKRIFTLIG FORESPØRGSEL E-1184/98

af Graham Mather (PPE) til Kommissionen

(29. april 1998)

Om: Menneskerettighederne i Den Dominikanske Republik

Hvilke skridt tager Den Europæiske Union til at forbedre menneskerettighedssituationen i Den Dominikanske Republik? Vil denne indsats gavne haitiske plantagearbejdere?

Svar afgivet på Kommissionens vegne af João de Deus Pinheiro

(11. juni 1998)

Historisk set har forbindelserne mellem Den Dominikanske Republik og Haiti længe været spændte. Årsagen hertil har været tilstedeværelsen af haitiske arbejdstagere i Den Dominikanske Republiks sukkerproduktion.

Kommissionen følger opmærksomt situationen og har i årenes løb ansporet til en dialog mellem de to lande, som nu langsomt er ved at føre til positive resultater. Siden 1995 har der således kunnet konstateres en forbedring i forholdet mellem Haiti og Den Dominikanske Republik, som de demokratisk valgte præsidenter for de to lande i høj grad har bidraget til. Præsident Préval aflagde i marts 1996 besøg i Santo Domingo, og præsident Fernandez Reyna forventes at aflægge besøg i Port-au-Prince i juni 1998.

Kommissionen finansierer med støtte fra medlemsstaterne over budgetpost B-7020 (menneskerettigheder og demokratisering) en kampagne inden for undervisning i medborgerkundskab, som var gavnlig under Den Dominikanske Republiks parlaments- og kommunalvalg i maj 1998.

Kommissionens delegationer i Santo Domingo og Port-au-Prince har på det seneste stået for afholdelsen af en række tekniske møder (ledet af de to landes nationale anvisningsberettigede) med henblik på i fællesskab at udforme fælles aktioner og programmer til fordel for begge lande på områderne miljø, transport og infrastruktur (som altsammen vil blive finansieret af Den Europæiske Udviklingsfond). Et af de vigtigste og mest følsomme projekter, som den dominikanske regering har foreslået finansieret af Kommissionen, fokuserer netop på støtte til vandrende arbejdstagere (hovedsagelig haitiske arbejdstagere) i sukkerproduktionsområder ("Bateyes") i Den Dominikanske Republik.
SKRIFTLIG FORESPØRGSEL E-1388/98

af Richard Howitt (PSE) til Kommissionen

(7. maj 1998)

Om: Kommissionens forslag om raceforbindelser på grundlag af Amsterdam-traktaten

Idet Kommissionens forslag om en aktion på europæisk plan til fremme af forbindelserne mellem racerne forelagt på grundlag af den endnu uratificerede Amsterdam-traktat, hilses velkommen, bedes Kommissionen oplyse, hvornår den agter at forelægge et lignende forslag om bekæmpelse af forskelsbehandlingen af handicappede?

Er Kommissionen ikke af den opfattelse, at der ikke bør eksisterer noget hieraki for bekæmpelsen af forskelsbehandling ikke bør foregå hierakisk, og at der derfor bør forelægges yderligere forslag om bekæmpelse af forskelsbehandling vedrørende de grupper, der er nævnt i Amsterdam-traktaten?
SKRIFTLIG FORESPØRGSEL E-1217/98

af José García-Margallo y Marfil (PPE) til Kommissionen

(29. april 1998)

Om: ECB

I henhold til EF-traktatens artikel 109 A, stk, 2, litra a), består ECB's direktion af formanden, næstformanden og fire andre medlemmer. Det fastsættes i litra b), at de alle udnævnes efter fælles overenskomst mellem medlemsstaternes regeringer på stats- eller regeringschefsniveau, på grundlag af en indstilling fra Rådet, efter høring af Europa-Parlamentet og Styrelsesrådet for ECB.

Mener Kommissionen, at der kan oprettes andre hverv i direktionen, for at alle medlemslande i ØMU kan repræsenteres i ECB's Styrelsesråd?

Svar afgivet på Kommissionens vegne af Yves-Thibault de Silguy

(11. juni 1998)

EF-traktaten er klar, idet den fastsætter, at Den Europæiske Centralbanks direktion består af formanden, næstformanden og fire andre medlemmer (EF-traktatens artikel 109 A, stk. 2). Hvis der er medlemsstater, der har dispensation, kan antallet af direktionsmedlemmer være mindre, men må under ingen omstændigheder være under fire (EF-traktatens artikel 109 L, stk. 1).

Det skal bemærkes, at ECB's styrelsesråd, som er det højeste beslutningstagende organ, består af cheferne for alle de deltagende medlemsstaters nationale centralbanker og af medlemmer af ECB's direktion.

ECB's beslutningstagende organer omfatter også det generelle råd. Dets kompetence er fastsat i artikel 47 i statutten for det europæiske centralbanksystem (ESCB) og det omfatter cheferne for alle medlemsstaternes nationale centralbanker.
SKRIFTLIG FORESPØRGSEL E-0369/98

af Nuala Ahern (V) til Kommissionen

(24. februar 1998)

Om: Rapporter fra den britiske regerings Rådgivende Udvalg for Forvaltning af Radioaktivt Affald

Har Kommissionens energi-, miljø- og transportdirektorater vurderet forslagene i rapporten fra september 1997 fra den britiske regerings Rådgivende Udvalg for Forvaltning af Radioaktivt Affald (RWMAC) vedrørende import og eksport af radioaktivt affald, som involverer Det Forenede Kongerige? Og vil Kommissionen udtale sig om den tolkning, der foretages i rapporten fra RWMAC vedrørende Rådets direktiv 92/3/Euratom (1) om overvågning af og kontrol med overførsel af radioaktivt affald mellem medlemsstaterne samt ind i og ud af Fællesskabet, for så vidt angår dets gennemførelse i Det Forenede Kongerige?

Svar afgivet på Kommissionens vegne af Ritt Bjerregaard

(16. marts 1998)

Rådets direktiv 92/3/Euratom af 3. februar 1992 om overvågning af og kontrol med overførsel af radioaktivt affald mellem medlemsstaterne samt ind i og ud af Fællesskabet gennemføres i Det Forenede Kongerige i henhold til "Statutory Instrument 1993 No. 3031, Atomic Energy and Radioactive Substances, the Transfrontier Shipments of Radioactive Waste Regulations 1993", som blev offentliggjort den 2. december 1993.

Kommissionen ligger ikke inde med den rapport fra september 1997, der er offentliggjort af den britiske regerings rådgivende udvalg for radioaktivt affald (Radioactive Waste Management Advisory Committee - RWMAC) om import og eksport af radioaktivt affald, som involverer Det Forenede Kongerige,. Kommissionen vil supplere sit svar, så snart den har modtaget og taget stilling til den pågældende rapport.

(1) EFT L 35 af 12.2.1992, s. 24.